พุทธศาสนิกชนไทย ร่วมพิธีทำบุญตักบาตร ต้อนรับวันแรกของปีใหม่ตามวิถีชาวพุทธที่มณฑลพิธีท้องสนามหลวง
พุทธศาสนิกชนไทย ร่วมพิธีทำบุญตักบาตร ต้อนรับวันแรกของปีใหม่ตามวิถีชาวพุทธที่มณฑลพิธีท้องสนามหลวงที่มณฑลพิธีท้องสนามหลวง ตั้งแต่ช่วงเช้าที่ผ่านมา นายวีระ โรจน์พจนรัตน์ รัฐมนตรีว่าการกระทรวงวัฒนธรรม เป็นประธานในพิธีทำบุญตักบาตร ร่วมกับพุทธศาสนิกชนไทยจากทั่วทุกสารทิศ ที่พร้อมใจสวมชุดขาว สีเหลืองครีม และชุดผ้าไทยนำข้าวสาร อาหารแห้งมาร่วมทำบุญตักบาตร พระสงฆ์ 55 รูป ซึ่งประชาชนส่วนใหญ่เดินทางมาเป็นครอบครัว เพื่อหวังทำบุญสร้างกุศลร่วมกัน และสร้างความเป็นสิริมงคลให้กับทั้งครอบครัวด้วย โดยที่นี้นอกจากประชาชนจะตั้งใจมาร่วมทำบุญตักบาตรแล้ว ส่วนใหญ่ยังเดินทางมาเพื่อตั้งใจจะเข้าสักการะพระบรมสารีริกธาตุ และพระพุทธรูปสำคัญจากทั้งในประเทศไทยและจากอีก 12 ประเทศที่มีการอัญเชิญมาประดิษฐานชั่วคราวไว้ที่มณฑลพิธีท้องสนามหลวง ทั้งนี้ก็เพื่อความเป็นสิริมงคลชีวิต ให้ชีวิตดำเนินต่อไปด้วยความราบเรียบ เกิดความผาสุขตลอดทั้งปีใหม่ 2562 นี้ ขณะเดียวกันประชาชนยังจะสามารถเข้าสักการะพระบรมสารีริกธาตุได้จนถึงเวลา 16.30 น.วันนี้ ก่อนที่จะมีการอัญเชิญไปประดิษฐานชั่วคราวไว้ที่พิพิธภัณฑสถานแห่งชาติ พระนคร เพื่อให้ประชาชนสักการะได้จนถึงวันที่ 6 มกราคม 2562และนอกจากจุดทำบุญตักบาตรที่มณฑลพิธีท้องสนามหลวงแล้ว ยังมีจุดอื่นๆ ที่ประชาชนจำนวนมากไปร่วมทำบุญตักบาตรเสริมความเป็นสิริมงคลกับชีวิต อย่างที่ลานคนเมืองบริเวณเสาชิงช้า หน้าศาลาว่าการกรุงเทพมหานคร ซึ่งยังมีการอัญเชิญพระพุทธนวราชบพิตร เป็นพระพุทธรูปปางมารวิชัย มีขนาดหน้าตักกว้าง 23 เซนติเมตร สูง 40 เซนติเมตร บัวฐานด้านหน้าบรรจุพระพิมพ์ พระสมเด็จจิตรลดา ซึ่งเป็นพระพุทธรูปศักดิ์สิทธิ์ประจำกรุงเทพมหานคร มาให้ประชาชนได้สักการะเพื่อความเป็นสิริมงคลในเทศกาลปีใหม่นี้ด้วย โดยประชาชนสามารถสักการะได้ถึงเวลา 15.00 น.วันนี้ ก่อนอัญเชิญกลับไปประดิษฐาน ณ หอพระพุทธนวราชบพิตร ภายในศาลาว่าการกรุงเทพมหานคร